झटपमार छीन ले गए पर्स तो PM मोदी की भतीजी ने शेयर किया दिल्ली का अनुभव, कही ये बात  
पीएम मोदी के भाई प्रह्लाद मोदी की बेटी है दयमंती बेन मोदी
शनिवार सुबह अमृतसर से दिल्ली पहुंचीं थीं दमयंती
राज्यपाल और सीएम के आवास के पास ही लूट की घटना
दमयंती बेन के साथ अमृतसर से सुबह दिल्ली पहुंचने पर यह घटना हुई. एक वरिष्ठ पुलिस अधिकारी ने घटना के बारे में बताते हुए कहा कि उत्तरी दिल्ली के सिविल लाइंस इलाके में गुजराती समाज भवन के सामने सुबह सात बजे जब वह ऑटो से उतरीं तो स्कूटर पर सवार दो लोगों ने उनका पर्स झपट लिया. इसमें उनका फोन, 50000 रुपए, कुछ कागजात और अन्य सामान था. शाम में गुजरात के लिए उनकी फ्लाइट थी.
अधिकारी ने बताया कि घटना के बाद दयमंती बेन ने पुलिस को सूचित किया और उनके बयान के आधार पर सिविल लाइंस थाने में धारा 356 और 379 के तहत मामला दर्ज किया गया. कुछ संदिग्धों को हिरासत में लिया गया है. पुलिस ने कहा कि उसने आसपास के इलाके की सीसीटीवी फुटेज खंगाली है और दो आरोपियों की पहचान की है और दावा किया है उन्हें जल्द दबोच लिया जाएगा. 
वहीं दमयंती बेन ने कहा, ‘मैं शनिवार सुबह दिल्ली पहुंचकर गुजराती समाज भवन गईं. शाम में गुजरात के लिए मेरी उड़ान थी. मैं ऑटो रिक्शा से उतर रही थी, उसी दौरान झपटमारों ने मुझे निशाना बनाया. मेरे लिए दिल्ली आना बहुत बुरा अनुभव रहा.'
यह घटना उपराज्यपाल अनिल बैजल और मुख्यमंत्री अरविंद केजरीवाल के आवास से कुछ किलोमीटर दूर हुई. घटना के बाद आम आदमी पार्टी (आप) को दिल्ली की बदतर होती कानून व्यवस्था पर मोदी सरकार पर तंज कसने मौका मिल गया. 'आप' प्रवक्ता राघव चड्ढा ने कहा, ‘हर दिन गुजरने के साथ ही दिल्ली की कानून व्यवस्था बद से बदतर होती जा रही है. पुलिस भाजपा के राजनीतिक प्रतिद्वंद्वियों को पकड़ने में तत्परता दिखाती है. जब दिल्ली के लोगों को सुरक्षा मुहैया कराने की बारी आती है तो यह तत्परता गायब हो जाती है. इसकी हालिया पीड़िता हमारे प्रधानमंत्री की भतीजी हैं.'
उन्होंने कहा, ‘यह घटना इसलिए भी स्तब्ध करने वाली है, क्योंकि यह घटना उपराज्यपाल तथा मुख्यमंत्री के आवासों के पास हुई है.'उन्होंने कहा कि गृह मंत्रालय को दिल्ली में कानून एवं व्यवस्था को बहाल करने के लिए तत्काल और कड़े कदम उठाने चाहिए. बता दें कि पिछले कुछ महीने में राष्ट्रीय राजधानी में झपटमारी की कई घटनाएं हुई हैं. इससे पहले 22 सितंबर को दक्षिणी दिल्ली के सीआर पार्क में झपटमारी के प्रयास का विरोध करते समय एक महिला पत्रकार घायल हो गईं थी. वह उस समय ऑटोरिक्शा से घर लौट रही थीं. इससे पहले दक्षिण पूर्व दिल्ली के ओखला में बाइक सवार दो लोगों ने एक और महिला पत्रकार का मोबाइल झपट लिया था.